b'\n_START_ARTICLE_\nTrojeru\xc4\x8dica\n_START_SECTION_\nZgodovina\n_START_PARAGRAPH_\nPo izro\xc4\x8dilu je bila ikona v zgodnjem 8. stoletju v posesti Janeza Dama\xc5\xa1\xc4\x8dana. Povezana je \xc4\x8dude\xc5\xbenimi ozdravitvami okoli leta 717. Po izro\xc4\x8dilu je bil Janez Dama\xc5\xa1\xc4\x8dan kot vezir kalifa Al Valida I. la\xc5\xbeno obto\xc5\xbeen za zaroto, za kar so mu odsekali roko.  La\xc5\xbeno obto\xc5\xbebo je domnevno skoval bizantinski ikonoklasti\xc4\x8dni cesar Leon III. Izavrijec, ki je bil velik Janezov nasprotnik in velik kalifov prijatelj. Po Janezovi molitvi pred ikono Matere Bo\xc5\xbeje se je odsekana roka \xc4\x8dude\xc5\xbeno zrasla s telesom. V zahvalo je dal izdelati  srebrno repliko odsekane roke in jo dodal na ikono. Po tem dejanju je ikona postala znana kot "triroka" (triherusa)._NEWLINE_Janez Dama\xc5\xa1\xc4\x8dan je postal menih samostana Mar Saba pri Jeruzalemu in podaril ikono tamkaj\xc5\xa1nji meni\xc5\xa1ki skupnosti. Kasneje je ikono med obiskom samostana kot darilo dobil Sveti Sava. Razen nje je dobil tudi ikono doje\xc4\x8de Matere Bo\xc5\xbeje in pastirsko palico Save Posve\xc4\x8denega, ustanovitelja samostana. Sava je ikono odnesel v Hilandar, v katerem je  \xc5\xbeivel. Ikona je ostala v Hilandarju do obiska srbskega carja Stefana Du\xc5\xa1ana leta 1347, ki jo je odnesel v Srbijo. Konec 14. stoletja je bila ikona v posesti samostana Studenica, v zgodnjem 15. stoletju pa so vrnili v Hilandar. _NEWLINE_Do nedavnega je bila ikona uradni prior Hilandarja z menihom, izvoljenim kot njenim zastopnikom. Ikona ima dva prazni\xc4\x8dna dneva: 11. junija in 25. julija._NEWLINE_Umetnostni zgodovinarji po slogu ikone sklepajo, da je bila zelo verjetno naslikana v 14. stoletju  in bila morda kopija starej\xc5\xa1e predloge. Razli\xc4\x8dica Trojeru\xc4\x8dice je bila leta 1661 prine\xc5\xa1ena v Moskvo. Po njej so v Rusiji izdelali veliko kopij.'